**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos Ievos simonaitytės pagrindinės mokyklos pavadinimo pakeitimo IR NUOSTATŲ PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – įgyvendinti Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano priemones.

Tikslas – formuoti Klaipėdos miesto gyventojų poreikius atitinkantį savivaldybės švietimo įstaigų tinklą.

Uždavinys – pakeisti Klaipėdos Ievos Simonaitytės pagrindinės mokyklos pavadinimą ir nuostatus, pasibaigus įstaigos struktūros pertvarkymui.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas, vykdant Klaipėdos miesto savivaldybės bendrojo ugdymo mokyklų tinklo pertvarkos 2012-2015 metų bendrojo plano, patvirtinto Klaipėdos miesto savivaldybės tarybos 2012 m. sausio 26 d. sprendimu Nr. T2-1, 1 priedo 2.3 punktą, kuriuo vadovaujantis Klaipėdos Ievos Simonaitytės pagrindinėje mokykloje nuo 2014–2015 m. m. palaipsniui formuojamos tik jaunimo klasės ir 2015–2016 m. m. mokykla turėtų tapti jaunimo mokykla. I. Simonaitytės mokyklos kaip jaunimo mokyklos paskirtis bus padėti 12–17 metų vaikams ir jaunuoliams, turintiems mokymosi sunkumų ir stokojantiems mokymosi motyvacijos, grįžti į nuosekliojo mokymosi sistemą. Mokykla sieks kryptingomis socialinėmis, pedagoginėmis, psichologinėmis, ugdymo ar kitomis priemonėmis tokiems mokiniams sudaryti sąlygas pažinti save, išmokyti spręsti gyvenime iškylančias problemas, išsiugdyti atsparumą neigiamai socialinei įtakai ir sėkmingai integruotis į visuomenę. I. Simonaitytės pagrindinės mokyklos bendruomenės pageidavimu jaunimo mokyklos tipą apibūdinantys žodžiai pavadinime nebus vartojami.

Šiuo sprendimo projektu teikiami Klaipėdos Ievos Simonaitytės mokyklos nuostatai paruošti, vadovaujantis Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V–1164, ir Jaunimo mokyklų koncepcija, patvirtinta Lietuvos Respublikos švietimo ir mokslo ministro 2005 m. gruodžio 12 d. įsakymu Nr. ISAK–2549. Nuostatuose nurodoma, kad Klaipėdos I. Simonaitytės mokykla bus priskirta jaunimo mokyklų tipui, joje bus įgyvendinama pagrindinio ugdymo programa, formuojamos 5–10 jaunimo klasės lietuvių ir rusų mokomosiomis kalbomis bei apibrėžiamos kitos mokyklos veiklą reglamentuojančios nuostatos.

Vadovaujantis lietuvos Respublikos civilinio kodekso 2.43 straipsnio 1 dalimi apie Klaipėdos Ievos Simonaitytės pagrindinės mokyklos pavadinimo pakeitimą vieną kartą viešai bus pranešta mokyklos interneto svetainėje.

**3. Kokių rezultatų laukiama.**

Šiuo sprendimo projektu bus įteisintas Klaipėdos Ievos Simonaitytės mokyklos pavadinimas ir patvirtinti įstaigos nuostatai.

**4. Sprendimo projekto rengimo metu gauti specialistų vertinimai.**

Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Papildomų lėšų nereikia, nes įstaiga iš jai skirtų lėšų padengs išlaidas, susijusias su pavadinimo pakeitimu ir nuostatų įregistravimu.

**7. Galimos teigiamos ar neigiamos sprendimo priėmimo pasekmės.**

Šio sprendimo projekto teigiamos pasekmės: bus planingai įgyvendinamas Klaipėdos miesto bendrojo ugdymo mokyklų tinklo pertvarkos planas; bus užtikrinama švietimo kokybė ir ugdymo programų įvairovė; bus teikiama kvalifikuota pagalba kitose mokyklose nepritapusiems, mokymosi motyvacijos stokojantiems ar dėl socialinių-ekonominių priežasčių nelankantiems mokyklų mokiniams.

Neigiamų pasekmių nenumatoma.

**PRIDEDAMA:**

1. Teisės aktų, nurodytų sprendimo projekto įžangoje, išrašai, 2 lapai.
2. Klaipėdos miesto savivaldybės administracijos direktoriaus 2011 m. rugpjūčio 30 d. įsakymo Nr. AD1-1751 „Dėl Klaipėdos Ievos Simonaitytės pagrindinės mokyklos nuostatų patvirtinimo“ kopija, 10 lapų.

Švietimo skyriaus vedėja Laima Prižgintienė